Miko Jaakkola
**Pasi Miko Juhana Jaakkola** (s. 29. maaliskuuta 1969 Orimattila) on suomalainen teatteriohjaaja. Jaakkola on toiminut Kotkan kaupunginteatterin johtajana vuodesta 2017. Aiemmin hän on toiminut johtajana Teatteri Takomossa sekä Kajaanin kaupunginteatterissa vuosina 2009–2015. Jaakkola toimi Tampereen teatterikesän taiteellisen johtoryhmän jäsenenä.

Työura
------

Jaakkola valmistui teatteritaiteen maisteriksi Teatterikorkeakoulusta ohjaajantyön laitokselta vuonna 2000.

Jaakkola on ohjannut lähes 60 teosta eri teattereille ja Yleisradiolle. Osan hän on itse käsikirjoittanut ja osaan suunnitellut myös videot. Lisäksi hän on tehnyt lukuisia trailereita ja videosuunnitteluita moniin teatteriproduktioihin. Jaakkola on työskennellyt sekä vapaissa ryhmissä että laitosteattereissa. Hän on tehnyt ohjauksia muun muassa Oulun kaupunginteatteriin, Kajaanin kaupunginteatteriin, Kotkan kaupunginteatteriin, Kuopion kaupunginteatteriin, Jyväskylän kaupunginteatteriin, Kansallisteatteriin, Teatteri Takomoon ja useille vapaille ryhmille. Jaakkola kuului Kallion Teatterin ja sen jatkajaksi perustetun Todellisuuden tutkimuskeskuksen perustajajäseniin.

Kajaanissa hän on ohjannut näytelmät *Spoonface* (2009) ja *Amadeus* (2014) sekä kantaesitykset *Parhaissakin perheissä* (2010, käsikirjoitus Anna Krogerus), *Kajaanin Seminaari* (2011, käsikirjoitus Sami Keski-Vähälä), *Punahilkka* (2012), *Sofian maailma* (2013) sekä *Rikos ja rangaistus* (2015)*.* Kotkan kaupunginteatteriin hän on ohjannut muun muassa näytelmät *Neljäntienristeys* (2016), *Puhdistus (2017)*, *Junnu -sydämeni tänne jää* (2018), *M/S Estonia - Alinan selviytymistarina* (2019), *Buster Keaton - elämä ja teot* (2020), *Kotkan Ruusu* (2021), *Viimeinen vuosi* (2022), *Myrsky* (2022) sekä *Toksinen Kabaree* (2023). Lisäksi hän on mm. ohjannut Kuopion kaupunginteatteriin Astrid Lindgrenin *Ronja, ryövärintyttären* (2018) ja Jyväskylän kaupunginteatteriin Peter Høegin *Susanin vaikutuksen* (2021). 

Hän on saanut näyttämötaiteen valtionpalkinnon vuonna 2002 yhdessä Todellisuuden tutkimuskeskuksen kanssa sekä taiteilija-apurahan kahdesti vuosille 2003–2006. Vuoden 2011 maaliskuussa hänelle myönnettiin Teatteriohjaajaliiton Vuoden ohjaaja Thalia-palkinto. Vuonna 2013 Jaakkola sai yhdessä Kajaanin kaupunginteatterin ohjaajan Hanna Kirjavaisen kanssa Teatterikorkeakoulun Vuoden 2013 alumni -tunnustuksen. Vuoden 2017 Thalia-juhlassa Jaakkolalle myönnettiin Videosäde-kunniamaininta halusta laajentaa ohjauksissaan näyttämökerrontaa videon avulla.

Lähteet
-------

1. 1 2  *Teatterit ja teatterintekijät 2005*, s. 237. Helsinki: Like, 2005. ISBN 952-471-629-1.
2. ↑  Miko Jaakkola on Kotkan kaupunginteatterin uusi johtaja. Viitattu 15.11.2017
3. ↑  Ylioppilaslehti
4. ↑  Milja Sarkola ja Miko Jaakkola Teatterikesän taiteelliseen johtoon. Yle uutiset 6.8.2015. Viitattu 15.11.2017
5. ↑  Takomon Jaakkola valittiin Kajaanin kaupunginteatterin johtajaksi *Yle Uutiset*.  22.4.2008. Viitattu 26.2.2024.
6. ↑  Video portfolio - Rikos ja Rangaistus trailer *vimeopro.com*. Viitattu 13.7.2015.
7. ↑  Ronja Ryövärintytär. Kuopion kaupunginteatteri
8. ↑  Muistokirjoitus: Kallion teatteri (Internet Archive, haettu 21.2.2018)
9. ↑  Kajaanin teatteri (Arkistoitu – Internet Archive)
10. ↑  Filosofia herää eloon Sofian maailmassa.Kainuun Sanomat (Arkistoitu – Internet Archive)
11. ↑  Rikos ja rangaistus kritiikki *Kainuun Sanomat*.  Arkistoitu 1.4.2015. Viitattu 7.6.2015.  (Tilaajille)
12. ↑  Kolmen sukupolven draama ensi-iltaan Kotkan kaupunginteatterissa (Internet Archive, haettu 21.2.2018)
13. ↑  Sofi Oksasen Puhdistus Kotkan kaupunginteatterissa — kirjailija saapuu ensi-iltaan lauantaina *Kymen Sanomat*.  28.3.2017.  Arkistoitu 28.3.2017. Viitattu 16.5.2017.
14. ↑  toksinen-kabaree-matkaa-kosmoksessa-ja-riemastuttava-elamys *amusa.fi*.
15. ↑  Todellisuuden tut­ki­mus­kes­kuk­sel­le näyt­tä­mö­tai­teen val­tion­pal­kin­to. Kaleva 24.10.2002. Viitattu 15.11.2017
16. ↑  Vuoden 2011 Thalia-gaalassa palkitut ja raadin perustelut
17. ↑  Onnea TeaKin vuoden 2013 alumneille Hanna Kirjavaiselle ja Miko Jaakkolalle![vanhentunut linkki] Uniarts viitattu 21.2.2018 (päivitetty linkki)
18. ↑  Teatterin tiedotuskeskus Tinfo. Thalia-juhlassa 27.3.2017 palkitut *www.tinfo.fi*. Viitattu 16.5.2017.